**ELŐTERJESZTÉS**

**Körmend város Önkormányzata Képviselő-testülete 2014. január 16-i rendkívüli ülésére**

**Tárgy:** hulladékgazdálkodási feladatokhoz kapcsolódó pályázat benyújtása

Tisztelt Képviselő-testület!

A Vidékfejlesztési Minisztérium pályázatot írt ki az Önkormányzatok, illetve az önkormányzati társulások részére. A pályázat többkomponensű, de fő célja a hulladékgazdálkodással, mint közszolgáltatással kapcsolatos közszolgáltatási díjkompenzáció biztosítása. A díjkompenzáció más közszolgáltatások területén már élő joggyakorlat (pl. távhő), a hulladékgazdálkodás területén ennek lehetősége most teremtődik meg.

Körmenden a települési szilárd hulladék elszállítását és ártalmatlanítását a Müllex Közszolgáltató Kft. végzi. A Müllex Közszolgáltató Kft. 2013. –ban megszerezte a tevékenység végzésére újonnan előírt engedélyeket.

Annak érdekében, hogy a jelenlegi – házhoz menő szelektív gyűjtést, szigetes szelektív gyűjtést, biológiailag lebomló hulladékgyűjtést és házhoz menő használt sütőolaj gyűjtést is tartalmazó – közszolgáltatási rendszer fenntartató legyen, a Müllex Közszolgáltató Kft. e területen képződő negatív eredményét a jogszabályváltozások miatt (kétszeri rezsicsökkentés, árbefagyasztás) szükséges korrigálni.

A pályázatot 2014. január 20-ig lehet benyújtani. A pályázat nyertessége esetén az elnyert támogatást szerződéssel át kell adni a közszolgáltatónak.

Kérem a tisztelt Képviselő-testületet, hogy döntsön a határozati javaslat felől.

**HATÁROZATI JAVASLAT**

Körmend város Önkormányzata Képviselő-testülete úgy dönt, hogy pályázatot nyújt be a Vidékfejlesztési Minisztériumhoz a hulladékgazdálkodási közszolgáltatás biztosítása érdekében, hulladékgazdálkodási közszolgáltatási díjkompenzációt igényelve.

Az Önkormányzat kijelenti, hogy a pályázat benyújtása során együttműködik a közszolgáltatást ellátó Müllex Közszolgáltató Kft-vel, és az együttműködésről a közszolgáltatóval megállapodást köt.

A Képviselő-testület felhatalmazza a polgármestert a pályázat benyújtására.

Felelős: jegyző a közszolgáltatóval kötendő megállapodás elkészítéséért és a pályázat benyújtásáért

Határidő: 2014. január 20.

Körmend, 2014. január 13.

**Bebes István**

**polgármester**